Meghívó

Rostás Zoltán: **Román szociológia közép-kelet-európai kontextusban**

című magyar nyelvű, az ELTE TáTK Szociológia Doktori Iskolában tartandó előadására.

Előadás időpontja: 2022. április 25. (hétfő) 12 óra

**Román szociológia közép-kelet-európai kontextusban**

Előadás kivonat

A román szociológiáról tartandó előadásomban annak közép-kelet-európai keretben történő felvázolására törekszem. Ez a tudományág Óromániában indult 1910-ben, amikor Dimitrie Gusti megkezdte egyetemi előadásait Jászvásáron. Minthogy a román egyetemek csak a tanítási keretet biztosították (akkor, de később is), Gusti intézményesítési törekvései csak az első világháború vége felé kezdődtek el és háború befejezése után kaptak lendületet. (Ez a lendület jellemezte a lengyel és a cseh szociológiát, szemben a háborút veszteseivel, tehát magyar, orosz, bolgár szociológia akadályoztatásával.) Gusti olyan egyetemen kívüli társadalomtudományi intézet működtetését szervezte meg, amelyben a szociológia, közvetve ugyan, de a román társadalom megreformálását, modernizálását célozta. A kolozsvári, jászvásári és csernovici egyetemektől eltérően, ahol csupán szociológiai elméleteket tanítottak, Gusti Bukarestben saját monografikus szociológiai elméletére támaszkodva, 1925-ben elindította a rendszeres falusi terepkutatásokat, ami végül, a 30-as évekre, önálló szociológiai iskolává fejlődött. (Eközben a lengyel szociológia még erőteljesebben fejlődött, a cseh nehezen küzdötte le a masaryki közéleti hagyományt, a magyar a szociográfiában találta meg a valóságkutatás nehezen járható útját, a bolgár megkésve fedezte fel a tudományhoz vezető utat, az orosz szociológiának pedig még marxista változatát is kiirtotta a sztálini terror.)

A harmincas években e sajátos monografikus faluszociológia falufejlesztési programjai, királyi alapítványi támogatással, széleskörűen tovább gazdagodtak. Így nem csoda, hogy 1937-ben a Nemzetközi Szociológiai Társaság Gustira bízta a következő kongresszus megszervezését, mégpedig Bukarestben. A szervezők feltett szándéka volt, hogy az összejövetel a kelet európai szociológia seregszemléje legyen. 1939-re a Gusti-féle terv elérte az intézményesülés legmagasabb fokát, de a háború kitörésével minden folyamatban lévő kutatás, falugondozás, kongresszus szervezés felfüggesztődött. Látszólag Gusti szociológiája visszaszorult az oktatás szintjére, azonban a háborús évek sorát arra használta fel, hogy megjelentessen minden kéziratot, amit a munkatársak köre termelt, illetve amit a kongresszusra jelentkezők elküldtek Bukarestbe. (A szociológia helyzete még tragikusabbá vált Csehszlovákiában és Lengyelországban a náci megszállást követően, de a pangás jelei kimutathatóak Magyarországon és Bulgáriában is.) Az 1944 augusztus 23-i „kiugrás” a náci szövetségből Gustit a Román Akadémia élén találta. Ebben a minőségében is mindent megtett szociológiai intézményhálózata újraélesztéséért, tanítványai közül Henri H. Stahl és Anton Golopentia terepkutatások újraindításával is kísérleteztek, de minden egyezkedés, kompromisszum ellenére 1948-ban Gustit eltávolítotték az újjászervezett akadémiáról, a szociológia oktatását megszüntették az egyetemen. A teljes mellőzöttség mellett nyolc Gusti-munkatársat bebörtönözték, három közülük rabként vesztette életét. (Közvetlenül a háborút követően a lengyel és a csehszlovák szociológia ugyancsak talpra állt, a magyar is egyetemi szinten folytatta az oktatást, nehezen állt helyre a bolgár, de 1948 után valamennyien kiszorultak az akadémiai szférából.)

Az ötvenes években a szabadon maradt Gusti-tanítványok „átnyergeltek” az etnográfiára, muzeológiára, folklorisztikára, statisztikára, gazdaságkutatásra és a történelemre. Sztálin halála, pontosabban, az őt 1956-ban leleplező hruscsovi beszéd után, a statisztikai és a gazdaságtudományi intézet munkatársai indították el a szociológia rehabilitálását, de Gusti és a szociológia említése nélkül! Az általuk kezdeményezett, „gazdasági monográfia” néven ismert terepkutatásoknak azonban vége szakadt egy pártbírálat után. Ugyanebben a korszakban azonban, hruscsovi nyomásra, sebtében létrehoztak egy Román Szociológus Szövetséget (szociológusok nélkül), hogy az ország képviseltesse magát egy nemzetközi szociológiai kongresszuson. Ennek ellenére e tudományág, 1962-ig, nem tehetett lépéseket az intézményesülés felé, de ebben az évben a Filozófia Intézet Történelmi Materializmus osztálya kezdeményezett egy kérdőíves munkásszociológiai kutatást, a Gusti-féle hagyomány említése nélkül. A szociológia és Gusti hivatalos rehabilitálására 1965-ben került sor. (A szociológia rehabilitálása azonos ideológiát valló közép-kelet európai országokban, más-más erővel, más-más örökséggel valósult meg: a legkorábban a lengyel, azután a szovjet, csehszlovák, magyar és bolgár.) Az 1965-ös bukaresti újraindítás gyors ütemben zajlott, 1966-ban önálló szociológia évfolyam indult a bukaresti egyetemen, 1968-ban már nagyszabású városszociológiai kutatást végeztek – sajnos többnyire pályakezdő szociológusokkal és egyetemi hallgatókkal. Bár hivatalosan elismerték a Gusti-féle szociológia érdemeit, a valóságban nem értékesítették a felhalmozott tapasztalatot, inkább a francia kvantitativista szociológia felé orientálódtak. Az oktatás és kutatás kiterjedését és nagykorúsodását meggátolta az 1971-es ideológiai fordulat, amely véget vetett a ’65-ben kezdődött „liberalizációnak”. A pártellenőrzés fokozódása végül az önálló szakképzés befagyatásához vezetett, majd a kutatás ellehetetlenüléséhez. (A hatvanas évek folyamatosan intézményesülő közép-kelet-európai szociológiáját megrázta ugyan 1968, de ezt a leginkább a csehszlovák szociológia sínylette meg. Valamennyien alkalmazkodtak az adott politikai kerethez.)

Rostás Zoltán

zoltan.z.rostas@gmail.com

Bukaresti Tudományegyetem, Szociológia Doktori Intézet

Rostás Zoltán a Bukaresti Tudományegyetem emeritus professorora és az egyetem Szociológiai Doktori Intézetének doktorátusvezető professzora. 2001 és 2021 egyetemi tanár, tanszékvezető ás dékáni pozíviót töltött be a Sapientia EMTE (Csíkszereda), Műszaki és Társadalomtudományi Karán. Kutatási területe: a médiakutatás, város kisebbségi közösségek, román ás magyar szociológiatörténet valamint az oral history. 10 önálló kötete jelent meg, kb. 30 tanulmány- és forráskiadvány koordinátora, számos román, magyar és angol nyelvű kötetekben, valamint román, magyar, francia és angol nyelvű szaklapokban megjelent tanulmány szerzője.